לואיזה מיי אלקוט

לואיזה מיי אלקוט (באנגלית: Louisa May Alcott; 29 בנובמבר 1832 – 6 במרץ 1888) הייתה סופרת אמריקאית הידועה בעיקר בזכות ספרה "נשים קטנות".

ביוגרפיה
אלקוט נולדה בג'רמנטאון (היום חלק מפילדלפיה) שבמדינת פנסילבניה שבארצות הברית לאביה, עמוס ברונסון אלקוט, מחנך ומורה בעל תפיסות מתקדמות לזמנו, שדגל בניהול עצמי של התלמידים. המשפחה עברה לקונקורד שבמדינת מסצ'וסטס שם גדלה לואיזה עם שלוש אחיותיה והתחנכה על-פי שיטותיו המיוחדות של אביה. ברונסון אלקוט היה אידאולוג שפעל להקמת חברה אוטופית, ובין היתר ייסד את הקומונה הטבעונית הראשונה בארצות הברית, "פרוטלנד" (Fruitland), בה התבססו החיים על אמונתו הטרנצנדנטית, ובה לא היו משתמשים בחיות לשום מטרה שהיא.

בנות משפחת אלקוט לא למדו באופן מסודר, יכלו לבחור את השיעורים המועדפים עליהן (לואיזה מעידה שהיא העדיפה את מקצועות הספרות, ההיסטוריה והגאוגרפיה), ונהגו להמחיז מחזות ואגדות שבהם היו משתתפים כל בני המשפחה, באסם המשפחתי, כאשר אלקוט עצמה גילמה את התפקידים הגבריים. לפי עדותה של אלקוט היו אלה הימים המאושרים ביותר בחייה.

לאחר שנאלץ אביה לסגור את בית הספר שניהל (יום אחד הוא קיבל אל בית ספרו תלמיד שחור, ומשנודע מעשה זה להורים הלבנים – חדלו לשלוח את ילדיהם אל בית ספרו של המחנך ה"מושחת"), שקעה המשפחה בחובות כבדים, ולואיזה החלה לעבוד במגוון של עבודות על מנת לתמוך בנטל הכלכלי של משפחתה. היא עבדה בין השאר בתור תופרת, מטפלת, מורה, גננת ועוד. במהלך מלחמת האזרחים האמריקנית שימשה אלקוט בתור אחות. העבודות הרבות, והנטל והמאמץ הפיזי שקיבלה על עצמה החלישו אותה ופגעו בבריאותה.

בשלב זה פתחה אלקוט בקריירה ספרותית, והחלה לשלוח סיפורים ושירים לכתבי-עת שונים. ספרה הראשון, "משלי פרחים", יצא לאור כאשר הייתה בת 22, והיה מבוסס על קובץ אגדות שכתבה לביתו הקטנה של ידיד המשפחה, הסופר ראלף אמרסון.

פרסומה כסופרת החל עם צאת ספרה "תמונות מבית החולים", בשנת 1863, שהיה עיבוד למכתבים ששלחה למשפחתה בזמן ששימשה כאחות בימי מלחמת האזרחים. הצלחתו של הספר הביאה לפנייה של הוצאת ספרים אליה והזמנת כתיבת ספר לנערות. אלקוט נענתה לבקשה, וכתבה את הספר "נשים קטנות", שהתבסס על זיכרונותיה משנות ילדותה.

בהתחלה חשב המוציא לאור לבטל את הדפסת הספר, שנראה לו משעמם, אולם לאחר שנתן אותו לאחייניתו הצעירה לקריאה, בעקבות תגובתה הנלהבת הוא הוציא את הספר לאור באוקטובר 1868.

הספר זכה להצלחה מסחרית עצומה ברחבי אנגליה וארצות הברית, מה שהבטיח את עתידה הכלכלי של אלקוט. אלקוט פרעה את חובות משפחתה, שלחה את אחותה הצעירה אביגיל מיי אלקוט ניריקר ללמוד ציור באירופה, וקנתה בית למשפחתה בקונקורד. בשנים הבאות המשיכה לעסוק בכתיבת ספרים, רובם מיועדים לילדים ונוער, ואף כתבה שני המשכים ל"נשים קטנות".

המאמץ הקשה בו התנסתה אלקוט בצעירותה ובריאותה הרופפת התישו את כוחותיה, והיא העידה על עצמה שהיא חשה "זקנה מתקדמת". ב-6 במרץ 1888 היא מתה משבץ בבוסטון בגיל 55.

ספרים
 "משלי פרחים", 1854
 "תמונות מבית חולים", 1863
 "מאחורי מסכה, או כוחה של אישה", 1866 (בשם העט א"מ ברנרד), תרגום: שירלי פינצי-לב, סנדיק ספרים, 2015.
 "נשים קטנות", 1868. תורגם מספר פעמים לעברית, כשהתרגום הנפוץ ביותר הוא של שרון פרמינגר, ידיעות ספרים, 2011 .
 "גברים קטנים", 1871, תרגום: חגית בורר, כתר, 1977.
 "שמונה דודנים", 1874, תרגום: יוסף רביקוב, זלקוביץ', 1974.
 "פריחת השושנה", 1876
 "ג'ק וגיל", 1880
 "ילדי ג'ו", 1886
 "מתחת לשיחי הלילך", 1889 (פורסם לאחר מותה)
 "נערה בת הדור הישן", 1897 (פורסם לאחר מותה)

לקריאה נוספת
 Edna Dow Littlehale Cheney (ed.), Louisa May Alcott, Her Life, Letters, and Journals, Roberts Brothers, 1889 
 Sarah Elbert, A Hunger for Home: Louisa May Alcott and Little Women, Temple University Press, 1984 
 Charles E. Strickland, Victorian Domesticity: Families in the Life and Art of Louisa May Alcott, University of Alabama Press, 1985 
 Elizabeth Lennox Keyser, Whispers in the Dark: the Fiction of Louisa May Alcott, University of Tennessee Press, 1993 
 William Anderson, The World of Louisa May Alcott: a First-Time Glimpse into the Life and Times of Louisa May Alcott, Author of "Little "Women, HarperPerennial, 1995 
 Madeleine B. Stern, Louisa May Alcott, Random House, 1996 
 Sarah Elbert (ed.), Louisa May Alcott on Race, Sex, and Slavery, Northeastern University Press, 1997 
 Beverly Lyon Clark, Louisa May Alcott: the Contemporary Reviews, Cambridge University Press, 2004 
 Daniel Shealy (ed.), Alcott in her Own Time: a Biographical Chronicle of her Life, Drawn from Recollections, Interviews, and Memoirs by Family, Friends, and Associates, University of Iowa Press, 2005 
 Susan Cheever, American Bloomsbury: Louisa May Alcott, Ralph Waldo Emerson, Margaret Fuller, Nathaniel Hawthorne, and Henry David Thoreau: Their Lives, Their Loves, Their Work, Simon & Schuster, 2006 
 John Matteson, Eden's Outcasts: the Story of Louisa May Alcott and her Father, W. W. Norton, 2007 
 Daniel Shealy, Little Women Abroad: the Alcott Sisters' Letters from Europe, 1870-1871, University of Georgia Press, 2008 

קישורים חיצוניים




  . הכתבה מופיעה גם בבלוג של המחברת 

 נדב הלפרין, לואיזה מיי אלקוט: האישה הגדולה שמאחורי "נשים קטנות". לרגל 190 שנה ללידתה. "אש זרה", פודקסט (הסכת), באתר תאגיד השידור הישראלי





 הערות שוליים 

קטגוריה:אמריקאים ילידי פנסילבניה
קטגוריה:אחיות אמריקאיות
קטגוריה:פמיניסטיות אמריקאיות
קטגוריה:פמיניסטים אמריקאים
קטגוריה:פעילות בתנועה לביטול העבדות
קטגוריה:חברות היכל התהילה הלאומי לנשים
קטגוריה:סופרות אמריקאיות
קטגוריה:סופרים אמריקאים
קטגוריה:נשים שהונצחו על בולי ארצות הברית
קטגוריה:נשים קטנות
קטגוריה:אמריקאיות שנולדו ב-1832
קטגוריה:אמריקאים שנולדו ב-1832
קטגוריה:אמריקאיות שנפטרו ב-1888
קטגוריה:אמריקאים שנפטרו ב-1888